Annelien se kombuis: Koljanderbiltong | Maroela Media
Annelien se kombuis: Koljanderbiltong
Koljanderbiltong (Foto: Verskaf)
"Die reuk van geroosterde koljander is net ongelooflik. Ek kan my nie biltong sonder koljanderstukkies voorstel nie," sê Annelien Pienaar, voedselwetenskaplike en skrywer van die bekende resepteboek en blog Boerekos met 'n twist.
"Dié resep is baie eenvoudig en ek dink die moeilikste deel is die ongeduld dat die vleis moet droog word. Die winter skuif stadig maar seker nader en ons hier op die plaas begin ons bestanddele gereed kry vir vleisbewerking in Mei.
"Graag deel ek met julle 'n resep uit my Boerekos met 'n twist-kookboek (bl. 96) vanuit die vleis-afdeling. Daar is ook heerlike boerewors, lamstaanrib, sult, biltongkaaskoek, biltongpatee en vele meer!"
Lewer 2 kg biltong
5 kg beesbinneboud of rugsteaks
375 ml (1½ k) dik worcestersous
125 ml (½ k) koljander, geskroei en grofgemaal
200 g (1 k) sagte bruinsuiker
30 ml (2 e) koeksoda
45 ml (3 e) grofgemaalde swartpeper
45 ml (3 e) gerookte paprika
Verwyder enige senings van die vleis, maar hou die vet aan. Sny die vleis in repe van 2 cm saam met die draad van die vleis en plaas dit in 'n plastiek- of erdeskottel.
Sprinkel die worcestersous oor die vleis en werk dit goed deur. Laat die vleis dan vir 1 uur staan; skroei intussen die koljander.
Meng die bruinsuiker, sout, koeksoda, koljander, peper en paprika.
Sprinkel die soutmengsel oor die vleis en draai om; herhaal tot al die vleis gesout is en in lae op mekaar lê. Bedek met kleefplastiek en hou koud in die yskas vir 16 uur. Draai die vleis ná 8 uur sodat die sout eweredig kan versprei.
Hang die biltongstukke ver uitmekaar in 'n vertrek met goeie ventilasie en waar dit geen direkte sonlig sal kry nie. Bedek die vleis met 'n net en gebruik ook 'n staanwaaier indien nodig. Droogtyd sal ongeveer 5 dae met die waaier wees.